《辞观文赵忠惠坟》
宋代·释善珍

公归兜率，局面屡变。
青云交绝，珠履客散。
白传草堂，裴公经院。
僧定未起，樵柯将烂。
老鹤倦飞，不慕霄汉。
驽马恋主，非贪豆栈。
风雨忧愁，常占春半。
昔倚山岳，今悲露电。
语犹在耳，事不如愿。
病忆故乡，一筇易办。
受恩莫报，迟回眷眷。
入西州门，泪流被面。
知音永已，弦断琴爨。
袖香告辞，用写缱绻。

作者简介：释善珍（一一九四～一二七七《续补高僧传》作生绍兴甲寅，卒嘉定丁丑，误提前了一个甲子），字藏叟，泉州南安（今福建南安东）人，俗姓吕。年十三落发，十六游方，至杭，受具足戒。谒妙峰善公于灵隐，入室悟旨。历住里之光孝、承天，安吉之思溪圆觉、福之雪峰等寺。后诏移四明之育王、临安之径山。端宗景炎二年五月示寂，年八十四。有《藏叟摘稿》二卷。事见《补续高僧传》卷一一、《续灯正统》卷一一。　释善珍诗，以日本宽文十二年藤田六兵卫刊本（藏日本内阁文库）为底本，编为一卷。